Fredi Nest in hospice opgeneem | Maroela Media
Bino Boshoff, die familie se woordvoerder, het aan Maroela Media gesê Nest (57) is Dinsdagmiddag vir behandeling opgeneem.
Boshoff het namens Nest, sy vrou Sylvia en hul kinders al sy aanhangers bedank wat hom in hul gebede opdra en vir hul boodskappe van bemoediging. "Ons doen 'n beroep op almal om steeds vir hom te bid."
Volgens 'n inskrywing op die Facebook-blad, Fredi Nest Gebede vir Genesing, staan daar Nest word 'n paar dae in die hospice versorg voor hy weer huis toe gaan. "Dit gaan onder omstandighede goed met hom. Hy is heel rustig en sonder pyn. Fredi en sy familie waardeer elke gebed en almal se omgee. Mense moet asseblief die familie en Fredi se privaatheid respekteer. Niemand behalwe familie word daar toegelaat nie. Die hospice vra ook dat mense hul protokol respekteer."
Maroela Media het vroeër berig Nest ontvang bestraling nadat kankergewasse op sy brein gediagnoseer is.
Hy is in Mei uit die Steve Biko-hospitaal ontslaan nadat hy op 30 April in die hoësorgeenheid opgeneem is nadat hy vermoedelik 'n beroerte gehad het.
Toetse het getoon hy het twee gewasse op sy brein nadat kanker in sy nek daarheen versprei het.
Boshoff het vroeër gesê Nest se dokters het besluit bestraling sal die beste behandeling wees.
Nest het op 3 September 2012 drie hartaanvalle gekry. Hy het die oggend by sy huis in Pretoria ineengestort ná twee hartaanvalle, gevolg deur 'n derde terwyl hy in die Steve Biko-hospitaal besig was om 'n angiogram te ondergaan. Hy was egter gou weer op die been en teen Oktober terug in sy ateljee en hard aan die werk.